پرانا ڈھاکہ

پرانا ڈھاکہ (بنگلہ: পুরান ঢাকা، پوران ڈھاکہ) بنگلہ دیش کے موجودہ دار الحکومت ڈھاکہ کے تاریخی حصے کو کہا جاتا ہے۔ یہ شہر سنہ 1608ء میں جہانگیر آباد یا جہانگیر نگر کے نام سے قائم کیا گیا تھا جو مغلیہ سلطنت کے صوب بنگال کا صدر مقام تھا اور اسے مغل بادشاہ جہانگیر کے نام پر موسوم کیا گیا۔

یہ شہر دریائے بوڑھی گنگا کے کنارے واقع ہے۔ برصغیر کے بڑے اور خوش حال ترین شہروں میں شمار ہوتا تھا اور دنیا بھر میں مشہور مَل مَل (مُزلین) کی تجارت کا مرکز بھی تھا۔ بعد ازاں بنگال کے نواب مرشد قلی خان نے اٹھارہویں صدی عیسوی کے اوائل میں دار الحکومت کو ڈھاکہ سے مرشد آباد منتقل کر دیا۔ برطانوی دور میں جب کلکتہ (موجودہ کولکاتا) نے ترقی کی تو ڈھاکہ زوال کا شکار ہوا اور ”شاندار کھنڈر کا شہر“ کہلایا۔ تاہم برطانوی راج نے انیسویں صدی عیسوی کے وسط سے جدید ڈھاکہ کی تعمیر و ترقی کا آغاز کیا۔

پرانا ڈھاکہ اپنی خوراک کی مختلف اقسام اور مختلف مذاہب کے ماننے والوں کے درمیان باہمی ہم آہنگی اور دوستانہ ماحول کے لیے مشہور ہے۔ مسلمانوں کے اہم تہوار جیسے عید الفطر، عید الاضحی اور یومِ عاشورا یہاں روایتی جوش و خروش سے منائے جاتے ہیں۔ ہندو تہوار مثلاً دُرگا پوجا، کالی پوجا اور سرسوتی پوجا بھی بھرپور عقیدت سے منائے جاتے ہیں۔ کچھ تہوار جیسے ساکرائن (پوش سنگکرانتی)، پوہیلا فالگن اور حال کھاتا تمام مذہبی برادریاں مل کر مناتی ہیں۔ مذہبی لحاظ سے پرانا ڈھاکہ اکثریتی طور پر مسلم آبادی پر مشتمل ہے اگرچہ ہندوؤں کی ایک قابل ذکر تعداد بھی یہاں مقیم ہے جبکہ مسیحی اور بدھ مت کے پیروکار بھی قلیل تعداد میں آباد ہیں۔ یہاں کے باسیوں کو عرف عام میں ڈھکیا کہا جاتا ہے۔
 تاریخ 
موجودہ ڈھاکہ کے علاقے میں انسانی سکونت کے آثار پانچ سو قبل مسیح سے دو سو قبل مسیح کے درمیان کے پائے جاتے ہیں۔ اس خطے پر ابتدا میں قدیم ہندو سلطنت ونگ، بودھی مملکت کامروپ، پال سلطنت اور چندر راج وَنش کی حکومت رہی بعد ازاں دسویں صدی عیسوی میں ہندو سین راج ونش کے زیر تسلط آ گیا۔ خیال کیا جاتا ہے کہ شہر کا نام بارھویں صدی عیسوی میں بَلّال سین کی جانب سے دیوی ڈھاکیشوری کے مندر کی تعمیر کے بعد ”ڈھاکا“ رکھا گیا۔ سین راج ونش کے زوال کے بعد بکرم پور کے ہندو دیو راج ونش نے یہاں حکومت قائم کی۔

اسلامی فتوحات کے بعد یہ علاقہ سلطنت دہلی کے (اگرچہ بعض اوقات کمزور) زیر اثر رہا پھر سلطنتِ بنگال کے ماتحت آیا اور سنہ 1576ء میں مغلوں نے یہاں اقتدار سنبھالا۔ 1610ء سے مغلیہ صوبہ داروں کے تحت ڈھاکہ نے ترقی کرنا شروع کی۔ یہاں موجود سب سے قدیم مسجد سنہ 1454ء میں ناصر الدین محمود شاہ کے عہد میں مسمات بخت نے تعمیر کروائی۔

مغل دور میں 1608ء میں جب ڈھاکا کو راج محل کی جگہ صوب بنگال کا صدر مقام بنایا گیا تو شہر کی آبادی میں تیزی سے اضافہ ہوا۔ پہلے مغل صوبہ دار اسلام خاں تھے جنھوں نے شہر کا نام شہنشاہ جہانگیر کے اعزاز میں ”جہانگیر آباد“ رکھا تاہم یہ نام جہانگیر کی وفات کے بعد متروک ہو گیا۔ 1780ء میں فرانسیسیوں نے فراش گنج (فرانسیسی قصبہ) میں سکونت اختیار کی جو بعد ازاں اس وقت فرنچ مارکیٹ کے نام سے جانا گیا۔ یہ علاقہ انیسویں اور بیسویں صدی عیسوی کے آغاز کی پرشکوہ حویلیوں کے لیے مشہور ہے اور یہاں فرنچ ایسٹ انڈیا کمپنی کا بھی اثر رہا۔ اٹھارہویں اور انیسویں صدی عیسوی میں ارمنی باشندوں کی بڑی تعداد نے ارمنی ٹولا میں سکونت اختیار کی جہاں آج بھی ایک قدیم ارمنی گرجا موجود ہے۔

سنہ 1820ء میں انگریزوں نے ایک قدیم افغان قلعے کو مرکزی جیل میں تبدیل کر دیا۔ داس بابو نامی ایک ممتاز تاجر کی بیٹی اندرا کا مقبرہ بھی یہیں موجود ہے۔ اندرا روڈ انھی کے نام پر ہے نہ کہ اندرا گاندھی کے جیسا کہ بعض اوقات سمجھا جاتا ہے۔ ارمنی تاجر نکولس پوگوز نے ڈھاکہ کا پہلا نجی تعلیمی ادارہ ”پوگوز اسکول“ قائم کیا۔ 23 جون 1949ء کو بنگلہ دیش عوامی لیگ کا قیام روز گارڈن محل میں عمل میں آیا
 اکیسویں صدی عیسوی 
اکیسویں صدی عیسوی میں پرانے ڈھاکہ میں منشیات، خاص طور پر یابا نامی ایک نشہ آور گولی اور فینسڈیل کے استعمال میں اضافہ ہوا۔ یہاں بڑی تعداد میں کیمیائی، پلاسٹک، برقی آلات بنانے والے کارخانوں اور پرنٹنگ پریس موجود ہیں۔ حکومتِ بنگلہ دیش ان صنعتوں کو پرانے ڈھاکا سے منتقل کرنے کی کوشش کر رہی ہے۔ 2010ء میں ایک کیمیائی گودام میں لگنے والی آگ نے 100 سے زائد جانیں لے لیں جس کے بعد ان کارخانوں اور گوداموں کو منتقل کرنے کا مطالبہ زور پکڑ گیا۔ تنگ گلیاں آگ بجھانے کے عملے کی گاڑیوں کے داخلے میں رکاوٹ بنتی ہیں بعض گلیاں اتنی تنگ ہیں کہ فائر ٹرک داخل ہی نہیں ہو سکتے۔ ڈھاکہ کی تیسری خصوصی عدالت بخشی بازار، پرانے ڈھاکہ میں واقع ہے۔ 1 فروری 2017ء کو انصار اللہ بنگلہ ٹیم نے ایک پولیس چوکی پر حملہ کیا جس میں دو اہلکار زخمی ہوئے اور ایک حملہ آور گرفتار ہوا۔ انتظامی تقسیم کے بعد پرانا ڈھاکہ کی جنوبی شہری کارپوریشن کے تحت آ گیا۔

 تحفظ 
پرانے ڈھاکہ کی مغلیہ اور برطانوی دور کی کئی عمارتوں کو مسمار کر کے جدید رہائشی عمارتیں تعمیر کرنے کا خدشہ موجود ہے۔ ماہرینِ آثار قدیمہ ان عمارتوں کو محفوظ بنانے کی کوشش کر رہے ہیں لیکن حکومت کی دلچسپی اس معاملے میں کم دکھائی دیتی ہے۔ 2013ء میں حکومت نے شنکھری بازار کو ثقافتی ورثہ قرار دیا لیکن مقامی باشندوں نے عمارتوں کی توسیع کی خواہش میں اس کی مخالفت کی۔ 2014ء میں 1707ء میں قائم ایک عمارت کو منہدم کر کے وہاں مسجد تعمیر کی گئی جس پر تنازع کھڑا ہوا۔ 2015ء تک پرانے ڈھاکہ کے سرکاری اسکول خستہ حالی کا شکار تھے۔ 2016ء میں تین سو سال قدیم  کو بھی منہدم کر کے نئی عمارت کھڑی کی گئی۔ بیشتر تاریخی عمارتوں کو اس لیے بچایا نہیں جا سکا کہ حکومت کے آثار قدیمہ کے ادارے راجدھانی اُنّوئن کَرتِپَکھّو (راجُک) نے انھیں تحفظ یافتہ عمارات کی فہرست میں شامل ہی نہیں کیا۔

 حوالہ جات 

زمرہ:اردو بولنے والے ممالک اور علاقہ جات
زمرہ:جغرافیہ ڈھاکہ
زمرہ:ڈھاکہ ضلع